प्रायः यह देखने में आ रहा है कि परीक्षा के समय देर रात तक या फिर पूरी-पूरी रात जागकर बच्चे पढ़ाई करते है, जो शरीर के अन्य अंगों की मांग के विपरीत है। एक समय ऐसा भी आता है जब हमारा दिमाग थक जाता है और फिर वह आराम चाहता है। दिनभर स्कूल और ट्यूशन की भाग दौड़ में हमारी आंखें भी थकान महसूस करती है। लगातार पुस्तकों में उलझे रहना और अन्य गतिविधियों की ओर ध्यान न देने से भी हमारा शरीर शिथिल होने लगता है। शिक्षाविदों और वैज्ञानिकों के साथ ही मनोवैज्ञानिकों की माने तो हमें पर्याप्त नींद हर स्थिति में लेना ही चाहिए। नींद पूरी न होने से विद्यार्थी तो क्या किसी भी कर्मचारी या अधिकारी का मन काम में नहीं लग पाता है। कम से कम परीक्षा के दिनों में 7 से 8 घंटे की नींद जरूरी मानी गयी है। पर्याप्त नींद के बाद आप एक नई स्फूर्ति से अपनी अध्ययन सामग्री पर एकाग्रचित्त हो सकते है। केवल नींद ही नहीं वरन परीक्षा के दिनों में पढ़ाई के भय को मन से निकालकर उत्तम और पर्याप्त भोजन लेना भी जरूर समझा जाना चाहिए। भोजन की पौष्टिकता हमारे दिमाग के तंतुओं को जागृत रखने का काम बेहतर ढंग से कर दिखाता है।